
Ministru kabineta noteikumi Nr. 409
Rīgā 2022. gada 5. jūlijā (prot. Nr. 35 41. §)
Grozījumi Ministru kabineta 2010. gada 29. jūnija noteikumos Nr. 602 "Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību"
Izdoti saskaņā ar Valsts un pašvaldību institūciju amatpersonu un darbinieku atlīdzības likuma 36. panta trešo, sesto un 7.1 daļu
· Izdarīt Ministru kabineta 2010. gada 29. jūnija noteikumos Nr. 602 "Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību" (Latvijas Vēstnesis, 2010, 104. nr.; 2011, 2., 84. nr.; 2012, 102. nr.; 2013, 223. nr.; 2014, 213. nr.; 2015, 82., 132. nr.; 2016, 77. nr.; 2018, 235. nr.; 2020, 119. nr.) šādus grozījumus:
· 1. Papildināt ar 12.1 punktu šādā redakcijā:
· "12.1 Aprēķinot laulātā vai bērna prombūtni attiecīgajā kalendāra gadā, netiek ņemts vērā ārvalstī izsludinātā karastāvokļa laikposms."
· 2. Papildināt ar 50.5 punktu šādā redakcijā:
· "50.5 Šo noteikumu  12.1 punktā minēto nosacījumu par laulātā un bērna prombūtni attiecina no 2022. gada 1. janvāra, ja, ievērojot ārlietu dienesta specifiku, diplomāts vai diplomātiskā un konsulārā dienesta amatpersona vai darbinieks dienē ārvalstī, kurā ir izsludināts karastāvoklis, bet viņa laulātais un bērns atstāj dienesta vietu drošības risku dēļ. Šajā gadījumā uz laulāto un bērnu netiek attiecināts nosacījums par pabalsta izmaksas pārtraukšanas dienu, atstājot dienesta vietu. "

